Dűne

A Dűne Frank Herbert azonos című regénysorozatán alapuló világ a Fantázia Birodalma oldalán. Cselekménye a Dűne és a Dűne Messiása között kezdődik, 10195-ben, Paul 'Muad-dib' Atreides császár uralkodásának első éveiben.

A világ jelenleg aktív, de lassú - mind a mesélőnek, mind a játékosoknak megengedett, hogy két hétnél ritkábban írjanak.

## A világ alap jellemzői

Az emberiség keletkezéséhez és a földi történelemhez mérten meglehetősen nehéz meghatározni az Impérium keletkezését. Bár a világban elterjedt nézet, hogy minden ember a Földről származik, sőt, egyes házak (például az Atreides-ek) eredeztetik is magukat egyes történelmi személyektől (ez esetükben a görög hős, Agamemnón), magáról a bolygóról már szinte semmilyen információt nem tudunk. A standard naptár az időt a Liga megjelenésétől számolja, amelynek teljes monopóliuma van a fénynél gyorsabb utazás felett - a Liga nélkül egyetlen űrhajó sem képes egyik pontból a másikba jutni, ezáltal a birodalom fennmaradása függ tőlük. Minden időpontot, ami a Liga monopóliuma előtti eseményeket jelöl LE-vel jelölünk (Liga Előtt), és minden az utánit LU-val (Liga Után). A kaland LU 10195-ben kezdődik.

Az első fontos esemény, az LE 201-től LE 108-ig tartó Butleri Dzsihád, más néven Nagy Lázadás. Ez volt az az esemény, amikor az emberiség teljesen megszabadult a gondolkodó gépektől: az Impérium világaiban a Butleri Dzsihád óta szigorúan tilos bármilyen gondolkodó gépet építeni. A háború tanulságaként fogalmazták meg, hogy "Az ember nem pótolható" és "Sose készíts gépet az emberi elme mintájára" - ezek az Orániai Katolikus Biblia szövegeiben is szerepelnek. Impériumszerte a mesterséges intelligenciák gyártása és birtoklása azonnali halállal büntetendő. A Butleri Dzsihád három csoportot juttatott pótolhatatlan szerephez, és ezáltal nagy hatalomhoz a világon belül: a már említett Ligát, a Bene Gesserit rendet, és a mentátok rendjét. A technológiai fejlődés korlátozódott, de a "nem gondolkodó gépek" gyártása nem szűnt meg: két bolygó, a Tleilax és az Ix is ezek gyártására, és a technológiai fejlődésre specializálódott. A háború után megszületett a Nagy Egyezmény, ami áthatja az egész Impérium működését - ez a nagy házak, és az akkor születőben lévő Liga között köttetett, azonban a befolyása gyengült, mióta Paul Atreides trónra került.

A Nagy Házak az Impérium legbefolyásosabb családjai. Jelenleg 123 Nagy Házról tudunk, és jónéhány Kis Házról. A Nagy Házak képviselői alkotják a Landsraadot - közöttük is a három legbefolyásosabb az Atreides-ház (a jelenlegi császár háza, székhelye egykor a Caladan bolygó volt, jelen pillanatban az Arrakis), a Corrino-ház (az előző császár háza, székhelye a Kaitain bolygó volt - jelenleg Paul Atreides szigorú felügyelet alatt tartja a császárt és egész udvartartását a Salusa Secundus bolygón. Korábban a Corrino házat sokan félték speciális osztaga, a Sardaukarok miatt, akik különösen erős harcosok voltak - miután ennek az osztagnak a nagy része is leszerelt az új császár parancsára, a befolyásuk minden szempontból csökkent), illetve a Harkonnen-ház (bár befolyásuk erősen megcsappant, miután Alia Atreides, Paul Atreides húga meggyilkolta a ház fejét, a bárót, Paul pedig párbajban legyőzte és megölte az örökösét, Feyd-Rautha Harkonnent). Az Atreides-ház vezetőjének hivatalos címe, mielőtt a császári trón hozzájuk került volna, Herceg volt.

A Liga hatalomra jutása már erősen összefügg az Arrakis történelmével: az Arrakis alapvetően csekély gazdasági jelentőségű és lélekszámú bolygónak tűnt. Sosem esik rajta az eső, az élővilág szegényes, az élet rajta folyamatos küzdelem a túlélésért. A gazdasági jelentősége a fűszer felfedezésekor nőtt meg, amikor kiderült, hogy az anyag felhasználható az űrutazásban - rövidesen az egész gazdaság és a társadalom is a fűszer köré csoportosult.

### A Fűszerről

A fűszer az Arrakison tenyésző, sokszor több száz méteres, de potenciálisan akár egy kilométer hosszú homokférgek lárváinak fejlődése során keletkező váladékból jön létre. Bányászata pont a homokférgek miatt rendkívül kockázatos, nincs technológia, amivel biztosítani lehetne akár a munkások, akár a felszerelés biztonságát - legtöbben az őslakos fremenek ismereteiben bíznak. A finomított fűszernek kesernyés, kicsit fahéjas illata van, narancssárgás por, vagy gáz formájában belélegezhető, vagy fogyasztható. A fremenek mindennapi tárgyak és ételek gyártásakor is használják. Fűszerkenyeret, fűszersajtot rendszeresen fogyasztanak, a szervezetük gyakorlatilag telített az anyaggal. Ízre is legtöbben a fahéjhoz hasonlítják, de ahogy a szervezet egyre jobban hozzászokik, a fűszer fogyasztása egyfajta eufóriát is eredményez.

**A legfontosabb tulajdonságai:**

* Kitágítja a tudatot: A fűszer fogyasztása élesíti az érzékeket, és felébreszti az elme szunnyadó képességeit: a Bene Gesserit, a Liga és az Atreides ház néhány tagja jövőbe lát általa - a tér hajlításakor a navigátorok ezt a képességet használják ki, hogy biztonságosan tudják a hajókat egyik pontból a másikba juttatni, gyakorlatilag mozgás nélkül - a jövőbelátás képessége nélkül a térhajlítás kockázata hatalmas.

* Megnöveli az élettartamot: A fűszer fogyasztói szignifikánsan tovább élnek, mint azok, akik nem használják, akár kétszer, vagy háromszor olyan hosszan, mint egy átlagember. Általánosságban javul az egészségi állapotuk is, a fűszerrel állandó kontaktban élő fremenek jelentős fizikai fölényben is vannak egy egyszerű emberhez képest.
* Függőséget okoz: A fűszer erősen narkotikus hatású, minél többet fogyaszt belőle valaki, annál erősebben vágyik rá. Ez is okozza, hogy hatalmas a piaca.
* Fizikai megjelenés módosítása: Az első, viszonylag hamar kialakuló hatás a megjelenésre, hogy a fűszer fogyasztójának csupakék szeme lesz - nem csak az írisze, de a szemfehérjéje is élénk kékké válik. Erről a tulajdonságról általában felismerhetőek a fremenek (náluk gyakorlatilag mindenkinek ilyen a szeme), de nem kizárólag velük történik meg. Tartósan, nagyon nagy mennyiségek fogyasztása (amit például a Liga navigátorai tesznek) teljesen eltorzítja a testet - a navigátoroknak például hatalmas feje van, úszóhártyás végtagjai, és összességében egy torz kinézete.

A fűszer fogyasztásának egy különleges "mellékhatása" az előszülöttek létrejötte. Előszülöttnek olyan gyermekeket nevezünk, akiknek az anyja rendkívül nagy mennyiségű fűszert fogyasztott a terhessége alatt, és ezáltal öntudatra ébrednek a méhben. Ezek a gyerekek öregemberekként, vagy öregasszonyokként jönnek világra: testileg bár gyermekek, de tökéletesen tudatában vannak az őket körülvevő világnak, több ezer életre emlékeznek. Ezek az "emlék-ének", sokszor kísértik őket, különösen fűszer hatása alatt - sokan hallucinálják őket ténylegesen megtestesült figuráknak, beszélgetnek velük, sőt, az emlék-ének akár meg is próbálják győzni őket, hogy adják át nekik a testüket. Egy előszülöttet, akit megszállt egy emlék-én, Megszállott-nak nevezünk. A Bene Gesserit, és sokszor a fremenek is undorodnak az előszülöttektől - speciális körülmények között (mint amilyen például Alia Atreidesé, aki a messiásként és uralkodóként is tisztelt Paul Atreides húga) elviselik, sőt, akár tisztelik is őket, de a veszély miatt, amit a megszállottság jelenhet, rendszeres atrocitásoknak lehetnek kitéve.

### A Liga

A Liga, bár látszólag mindig a Nagy Házak befolyása alatt állt, az űrutazás feletti monopóliuma miatt az egyik legnagyobb politikai hatalom. Ők határozták még évezredeken át, hogy ki végzi a fűszer bányászatát és szállítását, az elvárásaiknak pedig nem lehetett ellent mondani. Titokzatos csoport, a működéséről kevés információt ad ki. Legbefolyásosabb (de egyben leginkább függő helyzetű) tagjai a Navigátorok, de fontos szerepet töltenek még be az Adminisztrátorok, a navigátorok segédei, a nagykövetek, és az egyéb segédek is. A liga tagjai szürke egyenruhában járnak, a ruhaujjukra pedig a végtelenség analemma pecsétjét hímezik.

Paul Atreides uralkodásának első pillanatától teljes jelentést kér a Liga minden tevékenységéről, de még ő is tehetetlen a navigátorokkal szemben - ezek a lények képesek leárnyékolni a jövőbe látó képességét saját hatalmukkal, így a Liga elengedhetetlen szerepet kap minden ellene induló szervezkedésben is.

### A Bene Gesserit

A Bene Gesserit a másik rendkívüli jelentőséggel bíró rend a világon belül. Kizárólag nők alkotják, sokan gúnyosan boszorkányoknak is szokták nevezni őket. A rend kialakulásának körülményei ismeretlenek, de tetteik meghatározták a történelem elmúlt évezredeit. Vezetője a Főtisztelendő Anya, és elképesztő tudásanyagot halmoztak fel - egyikei azoknak, akiknek vannak információi a földi eseményekről is, sőt, még egyes fizikai tárgyak is a birtokukban maradtak azokból az időkből.

A Bene Gesserit megfogalmazott célja, hogy stabil, pozitív jövő felé tereljék az emberiséget. Ennek eszközéül indították genetikai programjukat, melynek célja a Kwisatz Haderach "kitenyésztése". A Kwisatz Haderach lényegében egy Tisztelendő Anya férfi megfelelője: a Kwisatz Haderach potenciálisan tökéletes genetikai memóriával rendelkezik, képes elérni mind női, mind férfi felmenőinek minden emlékét, és rendkívüli jövőbelátó képességeket mutat. A Bene Gesserit eredeti terve szerint a Kwisatz Haderach Leto Atreides lányának és Feyd Rautha Harkonnen házasságából született volna - azonban Lady Jessica, Leto ágyasa, aki a Bene Gesserit megbízottjaként csatlakozott a férfihez, tudatosan befolyásolta a terhességét (ez a Bene Gesseritek egyik jellegzetes képessége), és fiút szült a férfinek. Ezzel a genetikai program megtört, de a rend jelenleg is úgy hiszi, Paul Atreides maga lett a Kwisatz Haderach - a fiú mutatja az összes elvárt képességet, azonban tökéletesen elutasítja az együttműködést a renddel, és a Ligához hasonlóan törekszik teljes kontrollt gyakorolni felettük.

A Bene Gesseritek tanácsadókként és tanítókként is jelen vannak az Impérium minden sarkában. Egyik fontos águk a Missionaria Protectiva, amely legendákat és mítoszokat hint el bolygókon, potenciálisak előkészítve azokat valamilyen célra - a Kwisatz Haderach legendája például az Arrakison, a fremenek körében is elterjedt: ők ezt az alakot messiásként tisztelik, és Lisan al-Gaib-nak nevezik, "hangnak a külvilágból". A Bene Gesseritek potenciálisan tovább is adhatják a tudásukat, de jellemzően csak engedéllyel teszik - egy-két kivétel akad, például Lady Jessica tanította a fiát Bene Gesserit trükkökre, mint amilyen a Hang (a megfelelő hangsúllyal kimondott parancsnak lehetetlen ellenállni - ha egy Bene Gesserit ezt a képességet alkalmazza, néhány nagyon erős akaratú ember kivételével mindenki azonnal engedelmeskedik a szavának), a félelem elleni litánia (ez egyfajta mantra, amely megnyugtatja az embert felfokozott érzelmi állapotban), illetve számos meditációs technika. Egyes Bene Gesseritek harcolnak is, de nem jellemző. A Bene Gesserit jellegzetes viselete a fekete abaköpeny.

### A Mentátok Rendje

A Mentátok az emberi gépek, a gondolkodó gépek pótlására létrejött, speciális képzést kapott emberek. A mentát kiképzés teljesen átalakítja az emberi pszichét: a kognitív funkciók átalakulnak, és gépszerűvé válnak, az elme pedig képessé válik egészen bonyolult műveletek elvégzésére is, amiről korábban úgy hitték, csak gép számára lehetséges. Ezeken az alapképességeken túl a mentátoknak nagyon erős az emlékezete, rendkívüli tisztasággal képesek visszaidézni bármilyen élményüket, és elképesztő mennyiségű információt képesek feldolgozni rövid idő alatt. Az információfeldolgozás folyamatában képesek olyan mélyen elmerülni a logikában, hogy gyakorlatilag kizárják a szubjektív véleményeket, tökéletes racionalitással elemeznek. A legtöbb mentátot a Nagy Házak szolgálatában találjuk, szinte minden vezetőnek a legfontosabb tanácsadói közé tartoznak, de akadnak a Bene Gesseritek között is mentát képzést kapottak.

A mentátok sokak számára érzéketlennek, vagy az emberi kapcsolatok iránt érdektelennek tűnhetnek a rendkívüli mértékben átalakult gondolkodásmód miatt, de valójában ugyanúgy vannak érzéseik, mint bármelyik másik embernek - az Atreides ház szolgálatában álló Thufir Hawat például annyira szerette Paul Atreidest, hogy inkább öngyilkos lett, mint hogy ellene használják fel.

A mentát tréning enyhébb formáit néha stratégiailag fontos pozíciót betöltő emberek is elvégzik - Paul Atreides például maga is tanult egy keveset a mentát gondolkodásról, hiába nem tekinthető ténylegesen képzett mentátnak. A teljes tréninget csak bizonyos pszichológiai profillal rendelkező emberek képesek elvégezni, nagy fokú fegyelmezettséget, nyugalmat igényel. A mentátok képesek tovább fokozni az információ feldolgozó képességeiket a sapho-lé fogyasztásával, amit az ecaz-fa gyökeréből nyernek ki, azonban ennek fogyasztása is hosszú távon függőséget okozhat, és mellékhatásként vörösesre színezi a mentát szája környékét.

A Tleilaxiak képzik a mentátok egy különlegesen kondicionált típusát, akik az etikai korlátokon is képesek túllépni a stratégiai gondolkodásban, ezáltal sokkal kegyetlenebb döntéseket is elfogadhatónak ítélnek, mint más társaik.

### A Bene Tleilax

Egyike a kevés technológia orientált szövetségnek. Az Impérium legtöbb bolygóján viszolyognak a tagjaitól, és döntéseiktől, sokan gyanakodnak rá, hogy a tiltások ellenére foglalkoznak gondolkodó gépek fejlesztésével is. A Bene Tleilax működéséről és hierarchiájáról viszonylag keveset tudni, de az biztos, hogy furcsa figurák, akik időről időre feltűnnek más bolygókon. Társadalmuk élén a Masheikh-ek állnak, szám szerint kilencen. Alattuk helyezkednek el a Tleilaxu mesterek, alattuk pedig az arctáncoltatók - talán ez a csoport a leghirhedtebb a Bene Tleilax tagjai között. Az arctáncoltatók tenyésztéssel jönnek létre, ők maguk terméketlenek, és nincs nemük - ugyanakkor, amikor felveszik valakinek az alakját, képesek a nemét is másolni. Ez teszi őket veszélyes kémekké és bérgyilkosokká - ha a Bene Tleilax előnyhöz akar jutni, lényegében bárkit ki tud cserélni egy arctáncoltatóra. Szintén tleilaxi technológia a gholák létrehozása: ezek elhunyt emberek genetikai anyagából létrehozott klónok, amelyek bár nem rendelkeznek az eredeti emlékeivel, de egyébként mindenben megegyeznek vele. A gholák azonban kondicionálhatóak, beléjük nevelhetik valaki meggyilkolását, vagy valamilyen információ ellopását egy adott utasításra, így nem egyszer hátsó szándékkal hozzák létre őket: a legtöbb bolygón a gholák is rémisztőnek, vagy undorítónak számítanak.

### Ixi Technokrácia

Az ixiek talán a Tleilaxiaknál is titokzatosabb, ugyancsak technológia orientált csoport. A nevüket onnan kapták, hogy a bolygójuk a kilencedik a csillaguktól számítva - a római kilences szám félreolvasása. Életük szinte teljes mértékben a nem-gondolkodó gépek alkalmazásától függ, vagyis a Butleri Dzsihád után megalkotott törvények határvidékén táncolnak.

### A Fremenek

A fremenek alapvetően nem tekinthetőek nagyhatalomnak az Impériumban - a jelentőségük csak Paul Atreides uralma alatt nőtt meg. Az Arrakison élnek, magukat őslakosnak tekintik (azonban, minthogy emberek, az eredetük természetesen közös a többi emberrel).

A fremenek teljes identitása a túlélés köré épül. Az Arrakis szinte élhetetlen környezetében rendkívül szívóssá, és nagyon talpraesetté váltak, akiket a sivatag teljesen elszigetelt a külvilágból érkezőktől. Legtöbben a számukat nagyjából 5 millióra teszik, de valójában nagyjából 15 millió fremen él a mélysivatagban, ők Arrakis abszolút urai. A bolygó kegyetlen klímája megkívánta, hogy takarékoskodjanak az erőforrásokkal, az energiával, és mindenek felett a vízzel. Gyakorlatilag folyamatosan úgynevezett cirkoruhákban járnak - ez a teljes testüket fedő, egyrészes ruha, ami tartalmaz egy maszkot és egy orrcsövet is. A sivatagi légzésmódban (ami a fremenek számára teljesen természetes) szájon át veszik a levegőt, és orron át, az orrcsőbe fújják ki. A cirkoruha feladata, hogy lehetőség szerint minden vizet visszaforgasson, amit a szervezet kibocsát, beleértve a kilélegzett párát, a verítéket, és a folyadék minden más formáját. A ruha minden folyadékot megtisztít, és a raktározó zsebekbe gyűjti, ahonnan egy csövön keresztül kiszívható - heteket lehet túlélni pusztán a cirkoruha által visszaforgatott vízzel a sivatagban. A fremen temetkezés is magába foglalja, hogy a holttest teljes víztartalmát kinyerik - ez alapvetően a törzset illeti, viszont amennyiben az illető amtal (rituális párbaj) során halálozott el, a vize a győztesé (ennek oka, hogy az amtalt cirkoruha nélkül vívják, tehát a győztes vizet veszít a verítékezéssel - az elnyert víz biztosítja, hogy a veszteség ne ártson neki). A vízzel való rendkívüli takarékosság miatt a fremenek nem sírnak, általában még családtagok halálakor sem - ha valaki megsirat egy másik embert ("Vizet ad a halottnak") az az egyik legszentebb dolognak számít, és nagyon közeli kötelékre utal.

A fremenek patriarchális közösségekben, ún. sziecsekben élnek. Ezek élén egy-egy Naib áll. Az összes sziecs tagja az Ichwan Bedwine-nek, a nagy testvériségnek. Harcolni mind a férfiak, mind a nők tanulnak a törzsben, a férfiak felnőtté válási rítusa pedig, hogy megtanulnak meglovagolni egy homokférget.

A vallási vezetők minden sziecs esetén nők (Tisztelendő Anyák, akik nagyon hasonlítanak a Bene Gesserit tagjaihoz, képességeik tekintetében is, illetve az őket segítő Sayyadinák). A fremen vallás legfontosabb alakja Shai-Hulud, az egy isten, az univerzum teremtője - úgy hiszik, a homokférgek az ő megtestesülései, így rendkívüli tisztelet övezi őket. Érdekes módon a vallásuk démonai (Shaitan) is homokféregként jelennek meg - ezt a kifejezést viszont, a Shai-Huluddal ellentétben nem igazán használják a sivatag tényleges homokférgeire. Erősen hisznek a próféciákban - Paul Atreidest a Lisan al-Gaibnak, vallásuk messiásának tekintik. A vallásuk nagyon sok elemet beolvasztott a külső hitekből, például a buddhizmusra hasonlító zenszunitizmusból.

Ránézésre egy fremen, és egy külvilágbeli ember között nincs sok különbség: a fremenek bőre általában kicsit sötétebb, az alkatuk szálkás, szívós. A szemük minden esetben fűszerkék. Jellemzően erősebbek egy átlagembernél - egy csapat fremen harcos sokszor technológiailag jelentősen fejlettebb külvilágiakat is legyőzhet. A legelterjedtebb fegyverük a kriszkés, amit homokférgek fogaiból készítenek, de nem vetik meg a külvilági fegyverek használatát sem. Amtal esetén szigorúan csak kriszkéssel harcolnak. Rituális párbajaik mindig halálig tartanak. Rendelkeznek saját nyelvvel - ez erősen hasonlít az arabra - amit rajtuk kívül nem nagyon beszélnek az Impérium területén.

A Dzsihád kezdete óta sok fremen hagyta el Arrakist, és számos bolygón folyamatos hódító harcot vívnak Muad-dib nevében. Paul maga nem pártolja a háborúskodást, de egyetlen effektív lépést sem tett a megállítására - érdemes megemlíteni, ő maga is fremennek vallja magát, azóta is, hogy elfoglalta a császári trónt, annak ellenére, hogy az Atreides házból származik, és vérségi köteléke nincs a fremenekhez. Bár a házastársa Irulan Corrino, az előző császár lánya, de köztudott, hogy a hercegnőhöz semmilyen érzelmi kötelék nem fűzi, valódi társának egy fremen lányt, Chanit tekinti. A fremenek személyesen Paul által kiképzett, fanatikus osztaga a fedaykinok - ők képzettebbek, és hűségesebbek hozzá, mint bárki, és minden esetben halálig küzdenek.

## Karakterek

### Nem játszható karakterek

Bővítés alatt, a játék során még megjelennek majd új karakterek: egyelőre csak az előre kidolgozott NPC-k, és néhány fontosabb kánon szereplő kerül felsorolásra:

* Paul Atreides
* Chani Kynes
* Lady Jessica
* Stilgar
* Gurney Halleck
* Kenan Thorvald

### Játékos karakterek

* Naseena el-Badour

Az előtörténetek beérkezésével párhuzamosan bővítésre kerül.

## Érdekességek

* A játék erős inspirációja volt a 2021-ben érkező Dűne film - a legtöbb illusztráció is ebből származik.
* Nincsenek erősen megszabott kasztok, a játékosok stílusához próbál idomulni a történet.
* Egyes, a regényben említett események beépülhetnek a játékba is.